የመጀመሪያዎቹ የዕድገት ዓመታት ሕፃናት አዳዲስ ነገሮችን የሚማሩባቸው፤ ኬሌሎች የዕድገት ደረጃዎች በተለየ አዕምሮ ፈጣን እድገት የሚያሳይበት፣ ስለራሳቸውና ማንነታቸው ግንዛቤ ማግኘት የሚጀምሩበት ዓመታት ናቸው፡፡ ስለሆነም እኛ ወላጆችና መምህራን በዚህ የእድገት ሂደት ውስጥ የሚገኙትን ሕፃናት እያጫወትን በማስተማር የነገውን ሰው ደህንነት መጠበቅ ይኖርብናል፡፡ እዚህ ላይ ጥቂት ምሳሌዎችን በማንሳት ሀሳቡን ማጠናከር አስፈላጊ ይሆናል፡፡ ለምሳሌ እያንዳንዱ ሕፃን የግል የሆኑ ንብረቶቹን ማለትም የሰራቸውን ስዕሎች፣ የሰበሰባቸውን ላባዎች፣ ጠጠሮች…ወዘተ የሚያስቀምጥበት ስፍራ ወይም ከረጢት ወይም ሳጥን በግል እንዲኖረው በማድረግና የሕፃኑን ስም ብቻ የያዘ ውስን ቦታ በማዘጋጀት የተፈላጊነት ስሜቱን ማዳበር ይቻላል፡፡ በተጨማሪም በሕፃናት ቁመት ልክ የተዘጋጀና ምስል የሚያሳይ መስታዎት በእጅ መታጠቢያ ሥፍራ አካባቢ ማስቀመጥ ሕፃናት አቋማቸውን እንዲያስተውሉ፣ ለንፅህናና ውበት ትኩረት እንዲሰጡ ያበረታታቸዋል፡፡ በተጨማሪ ሕፃናት ሲያርፉ ወይም ሲተኙ ደህንነታቸው የተጠበቀ ሁኔታ የተፈጠረላቸው መሆኑ እንዲሰማቸው ማድረግ አስፈላጊ ነው፡፡ አንዳንድ ሕፃናት በዕረፍት ጊዜ ተሸፋፍኖ መተኛት ስለሚያስደስታቸው አልባሳት ቢዘጋጅላቸው መልካም ነው፡፡ በመማሪያ ከፍል ውስጥ ዕቃዎችን በማነሳሳት ሕፃናት ሰፊና በቂ ዕረፍት ማድረጊያ ስፍራ እንዲኖራቸው ማድረግ ተገቢ ነው፡፡ የዕንቅልፍ ወይም የሸለብታ ስፍራ ፀጥታው የተጠበቀ፣ ንፁህና ምቹ እንዲሆን ሁኔታዎችን እናመቻችላቸው፡፡ ሕፃናት ለመተኛት ፈቃደኛ ካልሆኑ እንዲተኙ ማስገደድ ተገቢ አይሆንም፡፡ የተረበሸው ስሜታቸው እስኪረጋጋ ከአጠገባቸው ሳንለይ ድጋፍ እንስጣቸው፣ ተረቶች፣ አጫጭር ታሪኮች፣ ሙዚቃዎችና መዝሙሮች፣ እንዲያዳምጡ ሁኔታዎችን እናመቻችላቸው፡፡ ሕፃናት በቤት ውስጥ ከሚወዱት አሻንጉሊት ወይም መጫወቻ ጋር የመተኛት ልምድ ካላቸው በአፀደ-ሕፃናትም ውስጥ ተመሳሳይ ሁኔታን ማመቻቸት ጠቃሚ ነው፡፡ ወደ መፀዳጃ ክፍል ለመሄድ ሲፈልጉና ድንገተኛ ሁኔታ ሲከሰት በፍጥነት አካባቢውን ለቀው መሄድ የሚያስችቸው ሁኔታ ማመቻቸት በጣም አስፈላጊ ነው፡፡ እነዚህንና መሰል ተግባራትን በማከናወንና እራሳችንን በሕፃናት ጫማወች ውስጥ አስቀምጠን ውስጣዊ ስሜታቸውን በማንበብ ደህንነታቸውንና ምቾታቸውን መጠበቅ ይኖርብናል፡፡ ሕፃናት ለዛ ያላቸው ቀልዶችና ጨዋታዎች ይወዳሉ፤ ይደሰታሉም፡፡ ጥሩ አድማጭ ከሆንላቸውም ደግሞ አስደሳች ቀልዶቻቸውን ያካፍሉናል፡፡ በተራቸው ሕፃናት ጥሩ አድማጭ በመሆን የእኛን ጨዋታበመጋራት አድናቂዎች ይሆናሉ፡፡ ማንም ሰው እንዲሳቅበት ባይፈልግም ሕፃናት ከእኛ ጋር ሲሆኑ መሳቅ ያስደስታቸዋል፡፡ ስለዚህ ቀደምን ዝግጅት ብናደርግ መልካም ነው፡፡ ወላጆችና መምህራን አካላዊና አእምሮአዊ ጤንነታችን የተጠበቀ ከሆነ ሕፃናት መንፈሳዊ መረጋጋት ያገኛሉ፡፡ ሰላምና ደህንነታቸው የተጠበቀና ጤናማ ሰብዕና ያላቸው ሆነው ያድጋሉ፡፡ ይህም ሁኔታ በወደፊት ህይዎታቸው ላይ ጠቃሚ ተፅዕኖ ያለው ለመሆኑ በርካታ ጥናቶች አረጋግጠዋል፡፡ ሕፃናት በተለያዩ ጨዋታዎች አማካኝነት በርካታ ጠቃሚ ነገሮችን መማርና ጤናማ ሰብዕናቸውን መገንባት እንደሚችሉ የመስኩ ተመራማሪዎች በተለያዩ ጊዚያት አብስረዋል፡፡ በመሆኑም በተከታዩ ጽሁፌ የምንመለከተው ነጥብ ጨዋታ በሕፃናት ሁለንተናዊ የሰብዕና እድገት ላይ ስላለው አይተኬ ጠቀሜታ ይሆናል፡፡ እስከዚያው በያለንበት ቸር ይግጠመን እያልኩ ለዛሬ በዚሁ እሰናበታለሁ፡፡
